Stari i novi problemi s drogom – europsko okruženje u 2013.

**Novo *Izvješće o stanju droga u Europi* izlazi danas - Europski problem sa zlouporabom droga je “u stanju previranja", kaže EMCDDA**

(28.5.2013, LISABON) Europski problem sa zlouporabom droga je “u stanju previranja", s novim prijetnjama koje se pojavljuju i dovode u pitanje modele trenutne politike i prakse. To je, prema ***Izvješću o stanju droga u Europi u 2013.: Trendovi i razvoj****,* danas objavila **EU agencija za borbu protiv droga (EMCDDA)** u Lisabonu (1). U svom godišnjem pregledu, agencija opisuje pozitivne pomake vezano uz već postojeće droge, kao na primjer manje novih korisnika heroina, smanjena intravenska uporaba i pad uporabe marihuane i kokaina u nekim zemljama. No, s druge strane raste zabrinutost zbog sintetičkih stimulansa i novih psihoaktivnih tvari koje se nude kako na ilegalnom tržištu, tako i na tržištu tzv. “legalnih droga”.

U današnjem izvješću također se ističe da je tržište droga 'sve fluidnije i dinamičnije' te 'slabije strukturirano oko tvari koje se zasnivaju na biljnoj bazi i prevoze na velikim udaljenostima do potrošačkih tržišta u Europi'. Globalizacija i informacijska tehnologija važni su pokretači promjena, uz internet koji stvara nove veze u uporabi i opskrbi drogama.

**Europska povjerenica za unutarnje poslove Cecilia Malmström** kaže: 'Ja sam i ohrabrena i zabrinuta zbog nalaza objavljenih u EMCDDA-ovom Izvješću o stanju droga u Europi u 2013. Ohrabrena sam činjenicom da se zahvaljujući čvrstoj politici borbe protiv droga i rekordnim razinama liječenja, uporaba heroina, kokaina i kanabisa izgleda smanjuje u nekim zemljama, a HIV uzrokovan uporabom droga i dalje pada. No, zabrinuta sam činjenicom da je četvrtina europskih odraslih stanovnika - ili 85 milijuna ljudi - koristila nedopuštene droge i da je, prema povijesnim standardima, uporaba droga u Europi i dalje visoka. Daljnji izazovi povećavaju moju zabrinutost - suočeni smo sa sve složenijim tržištem stimulansta i nemilosrdnom ponudom novih droga koje su sve razlnovrsnije. Činjenica da je u posljednjih godinu dana otkriveno više od 70 novih droga dokaz je da politike droga treba prilagoditi promjenjivim tržištima droga '.

'Znakove da su sadašnje politike utrle put u neka važna područja moramo promatrati u svjetlu problematike droga koja nikada ne miruje”, kaže **Wolfgang Götz direktor EMCDDA**. "Morat ćemo nastaviti prilagođavati našu trenutnu praksu ako želimo da ona i dalje ostane relevantna za nove trendove i obrasce korištenja novih i starih droga. Nova će se EU strategija za borbu protiv droga u periodu 2013.-20. morati pozabaviti s problemima droga na promjenjivom, dinamičnom tržištu droga koje se brzo razvija. Vjerujem da će ovo izvješće pružiti vrijedan izvor za odgovor na izazove koji se pred nama nalaze'.

*Glavni zaključci izvješća vezano uz različite tvari navedeni su u nastavku*.

**Kanabis: snažno i raznoliko tržište, zabrinutost zbog visoko-rizične uporabe, potražnja za liječenjem u porastu**

Oko 77 milijuna odraslih osoba u Europi (15-64 godina) probalo je kanabis u svom životu, oko 20 milijuna u prošloj godini. Unatoč nacionalnim razlikama, novija istraživanja ukazuju na ukupne stabilne ili padajuće trendove u uporabi (Slika 2.2). Ipak, današnje izvješće navodi da uporaba kanabisa ostaje i dalje visoka prema povijesnim standardima, a da za tu supstancu postoji "veliko i relativno robusno tržište, s većom dostupnošću raznolikih proizvoda kanabisa.

Najnoviji podaci pokazuju kako je biljni kanabis ('marihuana'), ponekad i visoke potentnosti, sve češći u Europi, i gotovo sve **EMCDDA** zemlje izvještavaju o domaćem uzgoju ovog proizvoda. Tijekom posljednjih 10 godina, broj zapljena biljnog kanabisa u Europi premašio je broj zapljena smole i sada predstavlja više od polovice svih zapljena kanabisa (Slika 1.3). I u 2011., biljni kanabis činio je 41% svih zapljena, dok je zapljena kanabis smole iznosila 36% (Slika 1.1).

Trendove u uporabi kanabisa treba promatrati usporedno s različitim uzorcima korištenja, kaže EMCDDA, s velikom zabrinutošću za javno zdravlje procijenjenih 3 milijuna Europljana (15-64 godina) koji su koristili drogu na dnevnoj bazi, ili gotovo svakodnevno (oko 1% odraslih stanovnika Europe). U Europi je broj korisnika koji ulaze u liječenje od kanabisa po prvi put porastao za oko jednu trećinu u posljednjih nekoliko godina, s procijenjenih 45 000 prijavljenih u 2006. do 60 000 u 2011., čime kanabis postaje najčešće spominjana droga među osobama koje su uzele droge po prvi put. Nova danas objavljena analiza (pogledajte 'Pogledi na droge' - *Perspectives on drugs*/“POD“) promatra karakteristike čestih i visokorizičnih korisnika kanabisa i pokazuje kako istraživanje te grupe korisnika može pomoći stvaranju adekvatnih odgovora za one najugroženije.

**Heroin - dokazi o padu uporabe i potražnje**

Današnji izvještaj opisuje kako najnoviji podaci o potražnji za liječenjem i zapljenama ukazuju na silazni trend u korištenju i dostupnosti heroina. Diljem Europe, broj onih koji započinju specijalističko liječenje od droga po prvi put je za osobe s problemima s heroinom pao s najviših 59 000 u 2007. na 41 000 u 2011., sa smanjenjem koje je najvidljivije u zapadnoeuropskim zemljama. Razumijevanje trendova heroina je prioritet zbog utjecaja ove droge na javno zdravstvo. Nova analiza dugoročnih trendova u korištenju heroina objavljena je danas (pogledajte "POD") i potvrđuje pad broja osoba koji su zatražili liječenje od zlouporabe heroina u posljednjih deset godina.

Podaci o liječenju korisnika i dalje pokazuju pad intravenskog uzimanja droge. **EMCDDA** izvještava da je između 2006. i 2011., došlo do 'ukupnog smanjenja u broju intravenskog korištenja među korisnicima heroina koji prvi put ulaze u sustav liječenja od droga'. Zajedno s utjecajem intervencija (npr. supstitucijske terapije) ovakav pad broja intravenskih korisnika vjerojatno je pridonio padu broja HIV infekcija povezanih s drogom u Europi. No, nedavne HIV epidemije u **Grčkoj** i **Rumunjskoj** narušile su ovaj pozitivan trend, ističući potrebu da se osiguraju odgovarajuće službe za smanjenje štete i liječenje (Slika 2.10).

Najnovije brojke o zapljenama otkrivaju da je količina heroina zaplijenjena u **EU** i **Norveškoj** u 2011. (6,1 tona) bila najniža u posljednjem desetljeću, a iznosi otprilike pola količine zaplijenjene 2001. (12 tona). (Značajan pad u zaplijenjenim količinama zabilježen je u **Turskoj** - Slika 1.5). Broj zapljena prijavljenih u tom razdoblju također je pao, sa 63 000 u 2001. na procijenjenih 40 500 u 2011.

**Kokain – uporaba i zapljene u padu, putovi preprodaje se razgranavaju**

Tijekom posljednjeg desetljeća, kokain je postao najčešće korištena nedopuštena droga u Europi, iako se većina njegovih korisnika nalazi u malom broju zapadno europskih zemalja. Oko 14,5 milijuna Europljana (15-64 godina) probalo je kokain u svom životu, oko 3,5 milijuna u prošloj godini. No, današnje izvješće pokazuje da su sveukupno, i uporaba i opskrba kokainom u padu.

Dok neke zemlje i dalje izvještavaju o porastu u procijenjenoj uporabi kokaina, nedavna istraživanja pokazuju znakove pada korištenja među mlađim punoljetnicima (15-34 godine) u pet zemalja s najvećom prevalencijom (**Danska, Irska, Španjolska, Italija** i **Velika Britanija**) (Slika 2.4). Vrlo mali broj korisnika droga traži liječenje zbog problema s kokainom. Broj osoba koje su započele liječenje zbog uporabe kokaina kao primarne droge pala je po prvi put s 37 000 u 2009. na 31 000 u 2011. Ipak, akutni i kronični problemi vezani uz kokain i dalje se bilježe. Hitne zdravstvene posljedice uzimanja kokaina osvjetljavaju se u određenoj mjeri u današnjoj novoj analizi **EMCDDA** (pogledajte "POD"), koja istražuje mogućnost korištenja podataka hitne službe za praćenje akutnih problema povezanih s drogom. Najmanje 475 smrtnih slučajeva vezanih za kokain je zabilježeno u 2011., iako je ta procjena možda i preniska.

Što se ponude tiče, zabilježena su dramatična smanjenja u količini zaplijenjenog kokaina (Slika 1.7). U 2011. godini, zaplijenjene su 62 tone droge, pad od gotovo 50% u odnosu na 120 tona kokaina zaplijenjenih u 2006. godini kad je količina bila najveća. Broj zapljena kokaina također je pao s najviše 100 000 u 2008. na 86 000 u 2011. (Slika 1.7). Pad količina zaplijenjene droge osobito je uočljiv na **Iberijskom poluotoku** gdje je ukupna količina zaplijenjenog kokaina u Španjolskoj i Portugalu pala s 84 tona u 2006. na 20 tona u 2011. No, nedavni znakovi razgranavanja pravaca krijumčarenje kokaina u Europu - uključujući velike pojedinačne zapljene u lukama u **Bugarskoj, Grčkoj, Rumunjskoj i baltičkim zemljama** - povećavaju zabrinutost od daljnjeg širenja uporabe.

**Sintetički stimulansi - sve veća važnost, novi izazovi**

Prema današnjem izvješću: 'Razumijevanje općih trendova u korištenju sintetičkih stimulativnih droga otežava činjenica da se one često međusobno zamjenjuju jedni drugima, budući da potrošači donose odluke pod utjecajem dostupnosti, cijene i percipirane kvalitete'. Amfetamini i ecstasy ostaju i dalje najčešće korišteni sintetički stimulansi u Europi, natječući se u određenoj mjeri s kokainom.

Procjenjuje se da je oko 12,7 milijuna Europljana (15-64 godina) konzumiralo amfetamine u životu (izraz koji obuhvaća amfetamine i metamfetamine), a oko 2 milijuna u prošloj godini. Nedavni podaci pokazuju da je korištenje amfetamina stabilno ili opada među mlađim punoljetnicima (Slika 2.5). Od dvije navedene droge amfetamin je češći u Europi, ali postoje znakovi rastuće dostupnosti i uporabe metamfetamina.

Zapljene metamfetamina, iako je još uvijek male kako u broju tako i količini, porasle su između 2002. i 2011., što upućuje na povećanu dostupnost droge (Slika 1.11). (Broj zapljena amfetamina u 2011. vratio se na razinu iz 2002. - Slika 1.10). I uporaba metamfetamina, povijesno niska u Europi i uglavnom ograničena na **Češku i Slovačku,** širi se i dalje, s naznakama problematične uporabe u **Njemačkoj, Grčkoj, Cipru** i **Turskoj**.

Procjenjuje se da je 11,4 milijuna Europljana (15-64 godina) probalo 'ekstazi' (MDMA) u životu, oko 2 milijuna u prošloj godini. U posljednjih se nekoliko godina popularnost ove droge izgleda smanjila, vjerojatno zbog loše 'kvalitete' (čistoće ili MDMA sadržaja) tableta koje se prodaju kao 'ecstasy'. To se sada čini se mijenja, uz neke dokaze da veća dostupnost MDMA potiče obnovljeno zanimanje za tu drogu.

Nova **EMCDDA**-ova analiza istražuje sintetičku proizvodnju droga (pogledajte "POD"). Ona obuhvaća glavna proizvodna područja u Europi, prekursore i pred-prekursore koji se koriste za proizvodnju sintetičkih droga i aktualne trendove u proizvodnji. POD pokazuje da se "najozbiljniji izazov s kojim se sada suočava provedba zakona u zemljama koje proizvode amfetamin i metamfetamin" odnosi na kemijsku tvar alfa-fenilacetoacetonitril (APAAN), prekursor BMK (kemijski prekursor koji se koristi za proizvodnju amfetamina i metamfetamina). Od 2009, veliki broj APAAN pošiljki u ukupnom iznosu od nekoliko desetaka tona zaplijenjen je ili zaustavljen u Europi. Ova kemikalija je sada stavljena na monitoring listu **Europske komisije** kao tvar za koju je poznato da se koristi za proizvodnju sintetičkih droga, ali nije stavljena pod međunarodni nadzor.

**Nove droge – tržište sve brže i pokretljivije, tvari sve raznovrsnije, zabrinutost zbog 'sintetskih kanabinoida'**

Godine 2012. 73 nove psihoaktivne tvari su po prvi put službeno zabilježene putem **EU sustava ranog upozoravanja (EWS)** (Slika 1.14). Od tih tvari 30 je sintetskih kanabinoida, koji oponašaju učinke kanabisa. 'Ovi proizvodi, koji mogu biti izuzetno potentni, sada su zabilježeni u gotovo svim europskim zemljama", navodi se u izvješću. Nova, danas objavljena **EMCDDA**-ova analiza (pogledajte 'POD'), ažurira sadašnje spoznaje o tim tvarima, koje sada predstavljaju najveću skupinu spojeva koje nadzire EWS. POD istražuje nove trendove u ovom području, uključujući: pojavu proizvoda smole koji sadrže ove tvari, prisutnost tih kemikalija u uzorcima biljnog kanabisa i njihovo otkrivanje u smjesama koje sadrže druge, nepovezane kemikalije (npr. triptamine, sintetičke katinone).

Od ostalih spojeva otkrivenih u 2012., 19 njih su sredstva iz "manje poznatih ili opskurnijih kemijskih skupina '. Također je zabilježeno 14 novih supstituiranih fenetilamina, najveći broj zabilježen od 2005. Cjelovit godišnji pregled rada **EU sustava ranog upozoravanja** o novim drogama – koji su danas objavili **EMCDDA** i **Europol** (vidi priopćenje 5/2013) - pokazuje da nema nikakvih znakova smanjenja broja novih lijekova koji se bilježe u Europi. Agencije međutim naglašavaju da praćenje novih droga nije tek njihovo 'brojanje', nego i informiranje o šteti koje one mogu izazvati i osiguravanje trenutnih radnji radi zaštite zdravlja kada je to potrebno.

**Bilješke**
(1) Europsko izvješće o drogama za 2013. (dostupno na 23 jezika) i 'Pogledi na droge' (*Perspectives on drugs/POD* - Engleski) mogu se pronaći na [www.emcdda.europa.eu/edr2013](http://www.emcdda.europa.eu/edr2013). Podaci izneseni u izvješću odnose se na 2011. ili posljednju godinu koja je na raspolaganju. Dodatne slike i tablice mogu se pronaći u *Statističkom biltenu* 2013 [www.emcdda.europa.eu/stats13](http://www.emcdda.europa.eu/stats13)